Gradivo za obveščanje je bilo dano na voljo vsem državam članicam EU in partnerskim deležnikom, pri čemer so bila ključna gradiva v vseh uradnih jezikih EU (razen v irščini). Vsebovalo je: vizualno podobo, posebej zasnovano za evropsko leto železnic, slogan („Hop On!“), ključnik #EUYearofRail, ključna sporočila, infografiko o železnicah, vizualno gradivo za družbene medije, filtre za Instagram, videoposnetke, in slike v obliki GIF. Vse to je bilo mogoče v okviru dejavnosti, povezanih z evropskim letom železnic, uporabljati brezplačno. Komisija je ustvarila in skozi vse evropsko leto železnic upravljala namensko spletno mesto, na katerem so bile na voljo informacije o različnih pobudah in ponazorjena sporočila kampanje z zgodbami evropskega leta železnic – pričevanja, videoposnetki in prispevki v zvezi s poklici v železniškem sektorju ter navdihi za potovanja. Vzpostavljeno je bilo glasilo za obveščanje partnerjev in multiplikatorjev evropskega leta železnic o poudarkih kampanje, ki je doseglo 1 341 naročnikov.

Na ravni EU je bila organizirana kampanja obveščanja, namenjena spodbujanju uporabe železnice. Glavne ciljne skupine za to kampanjo kot potencialne stranke za storitve železniškega prometa so bile: mladi državljani EU (stari 16–25 let), dopustniki, dnevni migranti, poslovni potniki in podjetja. Kampanja obveščanja je temeljila na multiplikatorjih, kot so institucionalni in sektorski deležniki na evropski in nacionalni ravni ter mediji.

Zaradi poznega sprejetja sklepa o evropskem letu železnic ni bilo mogoče zagotoviti namenskega proračuna za evropsko leto železnic 2021 in posledično financirati nobenega razpisa za zbiranje predlogov, s katerim bi se lahko podprle izbrane pobude deležnikov. Kljub temu je Komisija v največji možni meri zagotovila sredstva iz obstoječih programov v okviru proračunskih postopkov za leti 2020 in 2021 ter v skladu z večletnim finančnim okvirom za obdobje 2021–2027. Sredstva so bila dodeljena iz proračuna GD MOVE, zlasti za kampanjo obveščanja o evropskem letu železnic, vlak Connecting Europe Express, dogodke, kot je podelitev nagrad za ženske v železniškem sektorju, in študije izvedljivosti. K skupnim prizadevanjem je prispevalo tudi več drugih generalnih direktoratov, predstavništva Komisije v državah članicah, Skupno podjetje Shift2Rail in Agencija EU za železnice. Komisija nima podrobnih informacij o sredstvih, ki so jih države članice ali deležniki namenili za evropsko leto železnic.

Komisija je usklajevala evropsko leto železnic na ravni EU in sklicala osem srečanj nacionalnih kontaktnih oseb, ki so se jih kot opazovalci udeležili predstavniki Evropskega parlamenta. Komisija je sklicala tudi štiri srečanja osrednje skupine deležnikov, ki so jo sestavljali predstavniki organizacij ali organov, ki so dejavni v železniškem prometu in odražajo raznolikost sektorja. Na splošno je Komisija sodelovala na neštetih dvostranskih in večstranskih srečanjih s številnimi organi in deležniki, vključenimi v dejavnosti v okviru evropskega leta železnic, kot so prevozniki v železniškem prometu (obstoječi in novi udeleženci), upravljavci infrastrukture, logistične organizacije, železniška dobavna industrija, združenja, ki zastopajo potnike, vključno z invalidi in osebami z zmanjšano mobilnostjo, sindikati, deležniki, dejavni na področju izobraževanja, kulture in turizma, ali mednarodne organizacije.

Na nacionalni ravni so usklajevanje dejavnosti, povezanih z evropskim letom železnic, zagotavljale nacionalne kontaktne osebe, ki so zastopale vse države članice. Nekaj pobud, povezanih z evropskim letom železnic, je potekalo tudi v državah nečlanicah EU, kot so Norveška, Švica in Turčija.

To poročilo vsebuje pregled izvajanja, rezultatov in splošne ocene pobud, sprejetih v okviru evropskega leta železnic 2021, v skladu s členom 7 sklepa o evropskem letu železnic. V poročilu je ocenjeno, ali so dejavnosti obveščanja in ozaveščanja uspešno dosegle ciljne skupine. Komisija je za oceno navedenih pobud opredelila naslednja merila na ravni kampanje, ki so bila s pomočjo zunanjega izvajalca prenesena v merljive ključne kazalnike uspešnosti:

S Sklepom (EU) 2020/2228 Evropskega parlamenta in Sveta z dne 23. decembra 2020 (v nadaljnjem besedilu: sklep o evropskem letu železnic) je bilo leto 2021 razglašeno za evropsko leto železnic. Splošni cilj evropskega leta železnic je bil spodbujati in podpirati prizadevanja EU, držav članic, regionalnih in lokalnih organov ter drugih organizacij pri povečevanju deleža potnikov in tovora v železniškem prometu. Ta splošni cilj je bil razčlenjen na številne posebne cilje.

S tiskovno agencijo Reuters in časnikom Politico sta bili vzpostavljeni medijski partnerstvi. S sponzoriranim prispevkom agencije Reuters so se širila ključna sporočila evropskega leta železnic, pasice na spletnem mestu Politico pa so bralce usmerjale na akcijski načrt Komisije za krepitev železniškega potniškega prevoza na dolge razdalje in čezmejnega železniškega potniškega prevoza, ki je bil predstavljen na koncu evropskega leta železnic. Pregled kampanje obveščanja o evropskem letu železnic je predstavljen v Prilogi k temu poročilu.

Po oceni izvajalca (mc Group) je kampanja na družbenih medijih dosegla približno 64 milijonov ljudi, med katerimi so bili večinoma mladi (delež starih 16–25 let je znašal približno 64 % vseh, ki jih je kampanja dosegla). Leta 2021 se je ključnik #EUYearofRail na platformah družbenih medijev pojavil 26 064-krat (na Twitterju, Instagramu in Facebooku). Kampanja za evropsko leto železnic je bila vključena v dejavnosti korporativnega komuniciranja Komisije. Potekala je na primer ob dnevu Evrope 2021, ko je bilo evropsko leto železnic predstavljeno na virtualni razstavi, z interaktivno informacijsko steno in kvizom, namenjenim mladim. Na osrednjih računih Komisije na družbenih medijih so bili organizirani prenosi v živo z vplivneži evropskega leta železnic na Instagramu. Prek kanala GD EAC „European Youth“ na Instagramu sta potekala kviz in fotografski natečaj, v okviru katerih so se podeljevali kuponi za Interrail. Vsem zadevnim generalnim direktoratom so bili razdeljeni tudi osnutki objav za družbene medije. Na računu EU na platformi Spotify je bil ustvarjen seznam predvajanja za evropsko leto železnic s 26 skladbami v 24 uradnih jezikih EU. Januarja in februarja 2021 je bila na stavbi Komisije Charlemagne izobešena tudi pasica evropskega leta železnic.

Kampanja obveščanja o evropskem letu železnic, ki je trajala 13 mesecev, tj. od januarja 2021 do januarja 2022, je bila glede na analizo, ki jo je izvedel izvajalec, ocenjena na podlagi zgoraj navedenih ključnih kazalnikov uspešnosti. Rezultati ocene so predstavljeni v alineah v nadaljevanju.

-Doseg: skupni doseg kampanje na družbenih medijih je znašal 64 milijonov ogledov vsebine kampanje s strani posameznih uporabnikov na vseh kanalih družbenih medijev v kampanji: na Facebooku, Instagramu in Twitterju.

-Odziv: skupno število ljudi, ki so se prek objav odzvali na kanale družbenih medijev v kampanji, je bilo 230 000, ne glede na to, ali je šlo za všečkanje, deljenje, komentiranje ali klike na objave. Odziv se je spreminjal iz meseca v mesec, septembra 2021, ko se je odzvalo 86 000 ljudi, pa je bil dosežen največji odziv (v povezavi s posebno kampanjo za vlak Connecting Europe Express).

-Ozaveščenost: skupno število „prikazov“ ali skupno število primerov, ko so si uporabniki družbenih medijev ogledali vsebino kampanje (ne glede na to, ali so bili ogledi plačani ali ne), je bilo 87 milijonov. Število prikazov na družbenih medijih je zaradi kampanje vplivnežev za vlak Connecting Europe Express vrh doseglo septembra, oktobra in novembra 2021, ko je bilo v teh treh mesecih skupno po 17 milijonov prikazov na mesec. Še eno povečanje se je zgodilo decembra 2021 in januarja 2022, ko je Komisija izvedla namenski načrt obveščanja, ki je vključeval „organske“ družbene medije (tj. brez plačane promocije) in plačljive medijske kampanje. Skupna količina ozaveščenosti in prikazov, ne samo na družbenih medijih, ampak tudi v fizičnih (tiskanih) in spletnih/digitalnih (npr. na spletnih mestih, v blogih, plačanih medijskih partnerstvih s tiskovno agencijo Reuters in časnikom Politico) plačanih medijih ter „lastniških“ medijih (tj. v medijih, ki so v lasti Komisije in so bili na primer prikazani na spletnem mestu kampanje), je znašala skoraj 89 milijonov.

3.2. Otvoritvena in zaključna prireditev evropskega leta železnic

Evropsko leto železnic se je na ravni EU uradno začelo s celodnevnim dogodkom, organiziranim 29. marca 2021 v Lizboni v hibridni obliki v okviru predsedovanja Portugalske Evropski uniji. V okviru programa je nastopilo več govornikov na visoki ravni iz institucij EU in držav članic ter predstavnikov industrije in civilne družbe. Zlasti komisarka za promet Adina Vălean je ob navedeni priložnosti napovedala vlak „Connecting Europe Express“ (glej oddelek 3.3). Odziv na družbenih medijih je bil ves dan zelo velik, ključnik kampanje #EUYearofRail pa je bil priljubljen na Twitterju v Belgiji (to je bil nekaj časa najbolj priljubljen ključnik na Twitterju v Belgiji).

Uradni zaključek evropskega leta železnic je potekal ob železniškem vrhu 21. februarja 2022 blizu Pariza, prav tako v hibridni obliki, v okviru predsedovanja Francije Evropski uniji. To je bila priložnost za pregled dosežkov in pridobljenih spoznanj v evropskem letu železnic, ustanovitev Skupnega podjetja za evropske železnice in predajo štafetne palice evropskemu letu mladih 2022.

3.3. Vlak Connecting Europe Express

Connecting Europe Express, posebni vlak, ki je v petih tednih v septembru in oktobru 2021 prečkal 26 držav, je bil vodilna pobuda evropskega leta železnic, ki jo je dala Komisija. To je bil resnično skupni evropski dosežek, saj je pobuda združila nacionalne, regionalne in lokalne organe, družbo na splošno in železniški sektor (od novih in obstoječih prevoznikov do upravljavcev infrastrukture ter industrije železniške opreme in tirnih vozil). Več kot 40 partnerjev iz sektorja je združilo moči, da so povezali avstrijski spalni vagon, italijanski jedilni vagon, švicarski panoramski vagon, nemški sedežni vagon, francoski konferenčni vagon in madžarski razstavni vagon. Navedenim potniškim vagonom, ki so vsi vozili po tirih standardne evropske tirne širine, je bil dodan vlak, ki je vozil po tirih iberske tirne širine, in še en vlak, ki je vozil po tirih baltske tirne širine. Skupnost evropskih železnic in upravljavcev infrastrukture (CER) je usklajevala tehnično in operativno delovanje vlakov z več kot 40 vključenimi akterji v železniškem prometu.

Na svoji poti in več kot 200 postankih je vlak gostil več konferenc in mobilno razstavo. Z njim so se peljali tudi razredi učencev, oblikovalci politike, deležniki in člani javnosti, skupno približno 1 500 potnikov v petih tednih. Na poti so bile organizirane številne konference in sprejemi, postanki pa so sovpadali s ključnimi dogodki, kot sta bila neformalno srečanje ministrov za promet in energijo na Brdu v Sloveniji ter prvi železniški vrh Zahodnega Balkana v Beogradu. Potniki so bili priča samodejnemu digitalnemu spenjanju tovornih vagonov v Halleju (Saale) v Nemčiji ter intermodalnim operacijam na terminalu Bettembourg v Luksemburgu. Z vlakom Connecting Europe Express se je tudi ozaveščalo o preostalih ovirah za čezmejni železniški prevoz. To je bil na primer prvi vlak, ki je povezal Estonijo, Latvijo in Litvo v novejši zgodovini, saj take poti ni bilo že več kot 20 let.

Komisija je organizirala tudi tematske konference, med drugim: (i) v Lizboni o železniških medmestnih povezavah; (ii) v Bukarešti o zagotavljanju sredstev za projekte in njihovem financiranju; (iii) na Brdu o reviziji vseevropskega prometnega omrežja (TEN-T); (iv) v Berlinu o železniškem prevozu na dolge razdalje in (v) v Bettembourgu o železniškem tovornem prometu.

Da bi zagotovili čim boljšo vidljivost po vsej Evropi, je bil celoten vlak polepljen z nalepkami, ki so prikazovale vizualno podobo evropskega leta železnic. Poleg objav na računu DG MOVE na Twitterju se je na namenskem spletnem mestu in blogu vsak dan poročalo o potovanju vlaka Connecting Europe Express in povezanih dogodkih. Z vlakom je potovalo in dokumentiralo svoje izkušnje tudi devet vplivnežev evropskega leta železnic. S podporo Agencije EU za vesoljski program je lahko zainteresirana javnost prek orodja za sledenje v živo spremljala potovanje vlaka. Partnerjem je bil v uporabo dan nabor orodij za obveščanje, vključno s predlogami in vizualnim gradivom. Redne izmenjave in deljenje informacij s strokovnjaki za komuniciranje iz nacionalnih, regionalnih in lokalnih organizacij ter podjetij so pripomogli k doseganju širših ciljnih skupin prek tiskanih in družbenih medijev.

Vlak Connecting Europe Express je bil odlična priložnost za neposreden stik z evropsko javnostjo in pomoč pri povrnitvi zaupanja v skupne prevoze v času pandemije COVID-19. Vlak je bil tudi laboratorij na kolesih, saj je v realnem času razkrival številne dosežke enotnega evropskega železniškega območja in omrežja TEN-T in tudi to, kaj bi se še lahko doseglo v železniškem sektorju. Spoznanja, pridobljena na tej poti, so bila podlaga za delo Komisije na pobudah, povezanih z železnicami, leta 2021 in pozneje.

3.4. Drugi dogodki in pobude na ravni EU ter nacionalni, regionalni in lokalni ravni

Kljub težavam, ki jih je povzročila pandemija COVID-19, so evropsko leto železnic z velikim navdušenjem pozdravili številni deležniki in zlasti železniški sektor, v katerem so si na različnih ravneh po najboljših močeh prizadevali, da bi se vključili v akcije, povezane z evropskim letom železnic. Komisija je od deležnikov in organov po vsej Evropi, vključno s tistimi, ki niso povezani z železnicami, prejela več kot 350 predlogov za dogodke in dejavnosti. Več kot 70 od teh predlogov so predlagale lokalne in regionalne oblasti, temeljili pa so na sodelovanju, ki ga je Komisija vzpostavila z Odborom regij. Večina dogodkov v prvi polovici evropskega leta železnic je potekala v digitalni obliki, uspešna uvedba kampanje cepljenja v Evropi pa je spodbudila več hibridnih in fizičnih dogodkov od poletja 2021. Ker je bilo treba številne dogodke na začetku leta 2021 zaradi pandemije preložiti in ker so za to zaprosili številni deležniki, je bilo zagotovljene nekaj prožnosti, tako da je bilo mogoče dogodke za pregled stanja še vedno organizirati v prvi polovici leta 2022.

V okviru evropskega leta železnic so bili v partnerstvih ali samostojno organizirani številni zanimivi dogodki in pobude. V alineah v nadaljevanju so opisani nekateri od njih.

-Izvedene so bile razstave in festivali, ki so se osredotočali na dediščino in prihodnost železnic. Vključevali so nastope na železniških postajah in ob železniških tirih. Festival Europalia 2021, imenovan „Trains & Tracks“ (Vlaki in proge), je na primer zajemal več kot 70 multidisciplinarnih projektov, porazdeljenih po umetniških ustanovah, postajah in vlakih v Belgiji in sosednjih državah. Na festivalu Europalia so potekali tudi pogovori, povezani s politikami, z mladimi in predstavniki institucij EU. Vrhunec festivala Europalia je bila razstava „Tracks to Modernity“ („Tiri do sodobnosti“) v Kraljevih muzejih lepih umetnosti v Bruslju.

-Potekala so tekmovanja in podelitve nagrad, kot so: (i) nagrada za ženske v železniškem sektorju; (ii) nagrada REGIOSTARS, pri kateri je bilo za temo leta izbrano evropsko leto železnic; (iii) nagrada ERCI za inovacije; (iv) nagrada za najboljšo evropsko kampanjo za železniški turizem 2021 in (v) nagrada evropskega železniškega sektorja. Organizirani so bili tudi „hekatoni“, na primer hekatona, ki sta ju gostila Skupno podjetje Shift2Rail in združenje UNIFE. Potekala so tekmovanja za študente, kot je izziv za inovacije v železniškem sektorju, ki so ga izvedle francoske železnice Fer de France, ali tekmovanje za mlade, ki ga je organiziralo Pomorjansko vojvodstvo na Poljskem. Omeniti je treba tudi, da se je v okviru pobude DiscoverEU, akcije programa Erasmus+ za spodbujanje trajnostnih potovanj, leta 2021 podvojilo število brezplačnih vozovnic, podeljenih mladim, na 60 000 vozovnic. Poleg tega je moralo 333 758 mladih, ki so se leta 2021 prijavili za vozovnico DiscoverEU, odgovoriti na vprašanje v zvezi z evropskim letom mobilnosti, da so bili izbrani. Nazadnje pa se je v okviru dvodnevnega srečanja DiscoverEU v Bruslju na dogodku, organiziranem v sodelovanju s festivalom Europalia, marca 2022 zbralo 100 mladih in oblikovalcev politik.